Nettali 101: Ñu ngiy rey Yeesu
XOOLAL li fi xew ! Ñu ngiy rey Yeesu. Dañu ko daaj ci bant, daaj ko ay pont ci loxoom ak ci tànkam yi. Naka la nit mënee def loolu Yeesu ?
Am na ñu bañ Yeesu. Xam nga ñan lañu ? Kenn ki mooy malaaka bu bon boobu, maanaam Seytaane mi nekk Ibliis. Moom moo fexe ba suñuy maam Aadama ak Awa déggadi Yàlla. Te Seytaane moo xiir ñi bañoon Yeesu ci rey ko noonu.
Bala ñu daaj Yeesu ci bant bi, noonam yi defoon nañu ko lu bon lool. Yaa ngi fàttaliku ni ñu ko jàppe woon ci toolu Setsemane, ba pare yóbbu ko ? Noonam yi, ñan lañu woon ? Kilifa diine yi la woon. Nañu seet li xewoon ginnaaw loolu.
Bi kilifa diine yi jàppee Yeesu, ndawam yépp daw ndax tiit, bàyyi ko moom kenn. Waaye ndaw yi Piyeer ak Yowanna, sorewuñu ko. Ñu daldi leen topp ngir seet luy dal Yeesu.
Saraxalekat yi yóbbu nañu Yeesu ca góor gu màgget gu tudd Anas. Moom moo nekkoon bu jëkk saraxalekat bu mag bi. Waaye mbooloo mi indi woon Yeesu yàggu fa. Ñu daldi yóbbu Yeesu ca kër Kayif mi nekk saraxalekat bu mag bi léegi. Ay kilifa diine yu bare ñoo fa daje.
Fii ci kër Kayif dañu ko bëgg a àtte. Ñu indi ay nit pur ñu wax ay fen ci Yeesu. Kilifa diine yépp naan : ‘ Dañu war a rey Yeesu. ’ Ñu daldi ko tufli ci kanamam te dóor ko ay kurfeñ.
Bi loolu lépp di am, Piyeer moom mu ngi ci biti ci ëtt bi. Guddi gi dafa sedd, kon nit ñi def nañu benn taal. Bi ñu nekkee foofu di jaaru, benn mbindaan xool Piyeer te ne : ‘ Kii itam dafa doon ànd ak Yeesu. ’
Piyeer nee : ‘ Déedéet, du man ! ’
Ñetti yoon lañu wax Piyeer ne dafa doon ànd ak Yeesu. Mu weddi ko ñetti yoon yooyu yépp. Ci ñetteelu yoon bi, Yeesu daldi geestu, xool Piyeer. Piyeer réccu fen yi mu fen, mu daldi génn te jooy.
Léegi bët set. Ñu ngi ci fajaru bésu àjjuma. Saraxalekat yi yóbbu nañu Yeesu ci seen saal bu mag fu ñuy àtte nit ñi. Ñuy waxtaan foofu ci li ñuy def ak Yeesu. Ñu daldi ko yóbbu ca Poñsë Pilaat, mi nekkoon kilifa diiwaanu Yude.
Saraxalekat yi ne Pilaat : ‘ Nit ku bon la. Dañu ko war a rey. ’ Pilaat wax ak Yeesu, di ko laaj yenn laaj, ba pare mu ne leen : ‘ Deful dara lu bon. ’ Mu daldi ko yónnee Erodd Antipas. Erodd mooy kilifa diiwaanu Galile, waaye Yerusalem la nekk. Moom it, gisul dara lu bon lu Yeesu def, mu daldi ko delloo Pilaat.
Pilaat dafa bëgg a bàyyi Yeesu. Waaye noonam yi dañu bëgg Pilaat bàyyi keneen ku ñu tëjoon kaso. Kooku sàcc bu tudd Barabas la. Ñu ngi ci booru midi léegi, Pilaat génn ak Yeesu, mu ne mbooloo mi : ‘ Xoolleen seen buur! ’ Saraxalekat yu mag yi daldi yuuxu, naan : ‘ Na fi jóge ! Rey ko ! Rey ko ! ’ Pilaat daldi bàyyi Barabas mu dem, ñoom ñu jël Yeesu, yóbbu ko pur ñu rey ko.
Bi midi paasee tuuti ci bésu àjjuma boobu, dañu daaj Yeesu ci bant. Amoon na it ñaari nit yu ñu defoon ci bant ngir ñu dee, ndax lu bon li ñu defoon, kenn ki nekk ci ndeyjooru Yeesu, keneen ki ci càmmooñam. Tuuti bala Yeesu dee, kenn ki ne ko : ‘ Boo nekkee ci sa nguur, nanga ma fàttaliku. ’ Yeesu tontu ko ne : ‘ Maa ngi lay dig ne dinga nekk ak man ci Àjjana. ’
Ndax li mu ko dig noonu, nekkul lu rafet lool ? Ndax xam nga ban àjjana la Yeesu doon wax noonu ? Àjjana ji Yàlla sàkkoon ci njëlbéen, fan la nekkoon ? Waaw, ci kow suuf la nekkoon. Te bu Yeesu nguuroo ci asamaan, dina dekkal nit kooku, mu mën a am dund gu neex ci Àjjana ju bees jiy am ci kow suuf. Ndax waruñu ci kontaan lool ?
Macë 26:57-75; 27:1-50; Luug 22:54-71; 23:1-49; Yowaana 18:12-40; 19:1-30.
Laaj yi
- Kan moo jëkk a gàddu àqu deewu Yeesu ?
- Lan la ndaw yi def bi kilifa diine yi jàppee Yeesu ?
- Lan moo xew ci kër Kayif mi nekkoon saraxalekat bu mag bi ?
- Lu tax Piyeer dem, di jooy ?
- Bi ñu delloo Yeesu ci Pilaat, lan la saraxalekat yu mag yi wax di yuuxu ?
- Lan moo dal Yeesu àjjuma ji, bi midi paasee tuuti ? Lan la Yeesu dig nit ki defoon lu bon te ñu takkoon ko ci wetam ci benn bant ?
- Àjjana bi Yeesu doon wax, fan lay nekk ?
Leneen li ñu mën a laaj
- Jàngal Macë 26:57-75.
Ñi bokkoon ci gurupu àttekat yu mag yi ci Yawut yi, naka lañu wonee ne seen xol dafa bon (Macë 26:59, 67, 68) ?
- Jàngal Macë 27:1-50.
Réccu bi Yudaa amoon, lu tax ñu mën a wax ne nekkul woon réccu dëgg (Macë 27:3, 4; Màrk 3:29; 14:21; 2 Kor. 7:10, 11) ?
- Jàngal Luug 22:54-71.
Ci guddi gi ñu wor Yeesu ba jàpp ko, Piyeer waxoon na ne xamul Yeesu. Lan lañu mën a jàng ci loolu (Luug 22:60-62; Macë 26:31-35; 1 Kor. 10:12) ?
- Jàngal Luug 23:1-49.
Xoolal li ñu def Yeesu, fekk deful woon dara lu bon. Waaye ba tey, moom lan la def ? Lan lañu mën a jàng ci loolu (Luug 23:33, 34; Room 12:17-19; 1 Piy. 2:23) ?
- Jàngal Yowaana 18:12-40.
Piyeer mas na ragal nit ba mënatul woon a def li ko war. Waaye mujj na nekk ndawu Yeesu bu mag. Loolu, lan lay wone (Ywna. 18:25-27; 1 Kor. 4:2; 1 Piy. 3:14, 15; 5:8, 9) ?
- Jàngal Yowaana 19:1-30.
Yeesu xamoon na ni ñu war a gise xaalis ak fi ñu ko war a yemale. Naka la ko gise woon (Ywna. 2:1, 2, 9, 10; 19:23, 24; Macë 6:31, 32; 8:20) ?
Kàddu yi Yeesu mujj a wax, naka lañu wonee ne Yeesu faraloon na kiliftéefu Yexowa ba mu mat (Ywna. 16:33; 19:30; 2 Piy. 3:14; 1 Ywna. 5:4) ?
wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn